Ysaora Thibus

Ysaora Thibus (s. 22. elokuuta 1991 Les Abymes, Guadeloupe) on ranskalainen florettimiekkailija ja moninkertainen arvokisamitalisti. Huhtikuussa 2021 Thibus oli FIE:n rankingissa kolmas, joka on hänen paras sijoituksensa.
Ura.
Thibus osallistui ensimmäisiin aikuisten arvokilpailuihin vuonna 2012, jolloin hän osallistui Legnanon EM-kilpailuihin. Hän voitti alkulohkossaan kuudesta ottelusta kaksi, jolloin hän aloitti jatko-ottelut 1. kierrokselta. Ensimmäisessä jatko-ottelussa hän voitti puolalaisen Małgorzata Wojtkowiakin, toisessa saksalaisen Carolin Golubytskyin, mutta hävisi puolivälierissä venäläiselle Kamilla Gafurzianovalle. Joukkuekilpailussa Ranska aloitti voitolla Saksasta ja eteni loppuotteluun voittamalla Venäjän 45–43. Loppuottelussa Italia oli parempi, mutta Thibus voitti ensimmäisen aikuisten arvokisamitalinsa. Thibus kilpaili myös Lontoon olympialaisissa yksilö- ja joukkuekilpailussa. Hän voitti yksilökilpailun toisella kierroksella venäläisen Inna Deriglazovan 15–8, mutta hävisi kolmannella kierroksella japanilaiselle Kanae Ikehatalle 15–11. Joukkuekilpailun puolivälierissä Ranska voitti Puolan 42–31, mutta välierissä Italia oli parempi 45–22. Pronssiottelussa Etelä-Korea voitti Raskan. Vuonna 2013 Thibus saavutti uransa ensimmäisen MM-mitalin, kun Ranskan joukkue oli toinen joukkuekilpailussa. Yksilökilpailussa Thibus oli yhdeksäs. Saman vuoden EM-kilpailuissa Thibus oli kolmas yksilökilpailussa ja Ranskan joukkue toinen joukkuekilpailussa. Kazanin MM-kilpailuissa 2014 Thibus saavutti joukkuekilpailussa MM-pronssia ja oli yksilökilpailussa 10. Strasbourgin EM-kilpailuissa Thibus saavutti joukkuepronssia, mutta putosi yksilökilpailussa neljännesvälierissä. Vuonna 2015 Thibus saavutti MM-pronssia ja EM-pronssia joukkuekilpailussa. Vuoden 2016 EM-kilpailuissa Thibus eteni yksilökilpailussa puolivälierävaiheeseen, mutta hävisi Arianna Errigolle. Joukkuekilpailussa Ranska saavutti jälleen pronssia. MM-kilpailuissa oli mukana vain joukkuekilpailu, jossa Ranska oli kolmas. Rio de Janeiron olympialaisissa oli mukana vain floretin yksilökilpailu. Hän voitti toisella kierroksella turkkilaisen İrem Karameten ja kolmannella kierroksella kiinalaisen Le Huilinin. Puolivälierissä venäläinen Aida Shanayeva oli parempi pistein 15–13.
Vuonna 2017 Thibus oli EM-kilpailujen yksilökilpailussa kolmas. MM-kilpailuissa hän saavutti uransa ensimmäisen henkilökohtaisen MM-mitalin, kun hän oli kolmas. Vuoden 2018 EM-kilpailuissa Thibus saavutti EM-pronssia joukkuekilpailussa. MM-kilpailuissa hän saavutti MM-hopeaa yksilökilpailussa ja MM-pronssia joukkuekilpailussa. Vuoden 2019 EM-kilpailuissa Thibus sai taas kaksi mitalia, kun oli toinen joukkuekilpailussa ja kolmas yksilökilpailussa. Vuoden 2019 MM-kilpailuista hän ei saanut yhtään mitalia.
Tokion olympialaisissa 2020 Thibus oli mukana Ranskan joukkueessa, joka sai floretin joukkuekilpailussa hopeaa. Floretin yksilökilpailussa Thibus oli yhdeksäs. Pariisissa 2024 Thibus jäi floretin yksilökilpailussa sijalle 28. Hän oli myös mukana Ranskan joukkueessa, joka sijoittui joukkuekilpailussa viidenneksi.
Arvokisojen lisäksi Thibus on voittanut kertaalleen Grand Prix’n, kun oli paras Torinossa 2020. Hänellä on myös neljä pronssia Grand Prix -kilpailuista.